### Ministru kabineta noteikumu projekta „Grozījums Ministru kabineta 2010.gada 23.marta noteikumos Nr.271 „Ekonomikas ministrijas nolikums”” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījums Ministru kabineta 2010.gada 23.marta noteikumos Nr.271 „Ekonomikas ministrijas nolikums”” (turpmāk – noteikumu projekts) izstrādāts saskaņā ar Valsts pārvaldes iekārtas likuma 16. panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2014. gada 7. jūlija rīkojuma Nr.331 „Par valsts pārvaldes uzdevumu ārējās ekonomiskās politikas jomā nodošanu un finansējuma pārdali starp Ekonomikas ministriju un Ārlietu ministriju” 1. punktu Ārlietu ministrijai ar 2014. gada 1. augustu ir nodoti Ekonomikas ministrijas uzdevumi ārējās tirdzniecības politikas jomā. Ārējās tirdzniecības licencēšanas jomā nepieciešams noteikt pārejas periodu attiecīgu licenču (kvotas atļaujas Krievijas Federācijas izcelsmes skujkoku apaļkoku ievešanai, importa licences tērauda produktu ievešanai, uzraudzības dokumentus tekstilpreču ievešanai un iepriekšējās atļaujas tekstilizstrādājumu izvešanai ekonomiskai pārstrādei) izsniegšanai, lai nodrošinātu efektīvu un pilnvērtīgu funkcijas pārņemšanu, neradot apgrūtinājumus mērķgrupām. Ņemot vērā šīs funkcijas specifisko raksturu, nepieciešams pārejas periods, lai nodrošinātu funkcijas izpildei nepieciešamos tehniskos apstākļus. Pārejas periods nodrošinās iespēju jaunajam funkcijas izpildītājam pilnvērtīgi apgūt iesniegto pieprasījumu izvērtēšanas kritērijus. Pārejas perioda noteikšana nodrošinās iespēju Ārlietu ministrijai un Ekonomikas ministrijai savlaicīgi informēt mērķgrupas par atļauju, licenču un uzraudzības dokumentu jauno iegūšanas kārtību. Pārejas periods nepieciešams arī, lai izdarītu nepieciešamos precizējumus vairākos Eiropas Savienības tiesību aktos, kuros noteikta kompetentā institūcija licenču izsniegšanā Latvijā, kas ir šobrīd Ekonomikas ministrija.Precizējumi veicami šādos Eiropas Savienības tiesību aktos:1) Regulā (EK) Nr. 1340/2008 (2008. gada 8. decembris) par konkrētu tērauda izstrādājumu tirdzniecību starp Eiropas Kopienu un Kazahstānas Republiku;2) Regulā (ES) Nr. 1281/2013 (2013. gada 10. decembris) par noteikumiem, kā pārvaldāmas un sadalāmas tekstilizstrādājumu kvotas, kas saskaņā ar Padomes Regulu (EK) Nr. 517/94 noteiktas 2014. gadam.Saskaņā ar Regulas (ES) Nr. 498/2012 (2012. gada 12. jūnijs) par to tarifa likmes kvotu piešķiršanu, kas piemērojamas kokmateriālu eksportam no Krievijas Federācijas uz Eiropas Savienību 10. panta 7. punktā noteikto, izmaiņas licencēšanas biroju sarakstos veic Eiropas Komisija, publicējot izmaiņas Eiropas Savienības Oficiālajā Vēstnesī. Līdz ar to būs nepieciešams informēt Eiropas Komisiju par nepieciešamajām izmaiņām, norādot Ārlietu ministriju kā Latvijas atbildīgo iestādi par licenču izsniegšanu šīs regulas izpratnē. Ņemot vērā minēto, ir nepieciešams precizēt Ekonomikas ministriju un Ārlietu ministrijas nolikumus un noteikt, ka Ekonomikas ministrija līdz 2014. gada 30. septembrim (ieskaitot) turpina izsniegt kvotas atļaujas Krievijas Federācijas izcelsmes skujkoku apaļkoku ievešanai, importa licences tērauda produktu ievešanai, uzraudzības dokumentus tekstilpreču ievešanai un iepriekšējās atļaujas tekstilizstrādājumu izvešanai ekonomiskai pārstrādei un Ārlietu ministrija attiecīgās atļaujas, licences un uzraudzības dokumentus sāk izsniegt no 2014. gada 1. oktobra. Tā kā regulas Eiropas Savienības dalībvalstīs ir tieši piemērojamas, Ārlietu ministrijai nepieciešams veikt atbilstošos pasākumus, lai iepriekš minētajās regulās ar 2014. gada 1. oktobri Ārlietu ministrija ir noteikta kā Latvijas atbildīgā institūcija.Ekonomikas ministrija pārejas periodā attiecīgo atļauju, licenču un uzraudzības dokumentu izsniegšanu veic Ministru kabineta 2010.gada 23.marta noteikumos Nr.271 „Ekonomikas ministrijas nolikums” 5.4.4. punktā norādītā uzdevuma „izstrādāt un īstenot politiku tirdzniecības regulēšanas jomā” ietvaros. Ar Ekonomikas ministriju ir saskaņots, ka tā veiks šis funkcijas pārejas periodā esošo resursu un budžeta ietvaros. |
| 3. | Projekta izstrādē iesaistītās institūcijas | Ārlietu ministrija un Ekonomikas ministrija |
| 4. | Cita informācija | Projektam nav finansiālas ietekmes uz valsts budžetu. Finansējuma pārdale, nododot Ekonomikas ministrijas funkcijas ārējās tirdzniecības politikas jomā Ārlietu ministrijai, noteikta Ministru kabineta 2014. gada 7. jūlija rīkojumā Nr.331 „Par valsts pārvaldes uzdevumu ārējās ekonomiskās politikas jomā nodošanu un finansējuma pārdali starp Ekonomikas ministriju un Ārlietu ministriju”.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Uzņēmēji, kuri iesaistīti konkrēto produktu (skujkoku apaļkoku, tērauda produktu vai tekstilpreču) importā, kā arī uzņēmēji, kuri veic vai plāno veikt tekstilizstrādājumu izvešanu ekonomiskajai apstrādei. |
| 2. | Tiesiskā regulējuma ietekme uz tautsaimniecību un administratīvo slogu | Uzņēmējiem, kuri iesaistīti konkrēto produktu (skujkoku apaļkoku, tērauda produktu vai tekstilpreču) importā, kā arī uzņēmējiem, kuri veic vai plāno veikt tekstilizstrādājumu izvešanu ekonomiskajai apstrādei, papildus slogs netiek uzlikts, jo tiek noteikts pārejas periods licenču un kvotu atļauju izsniedzošās institūcijas maiņai. Līdz ar to noteikumu projekts nerada ietekmi uz tautsaimniecību un administratīvo slogu.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Paralēli ar noteikumu projektu apstiprināšanai Ministru kabinetā tiek virzīti šādi normatīvo aktu projekti:1. Ministru kabineta noteikumu projekts „Grozījums Ministru kabineta 2003. gada 29. aprīļa noteikumos Nr.237 „Ārlietu ministrijas nolikums””, nosakot, ka Ārlietu ministrija no 2014. gada 1. oktobra izsniedz kvotu atļaujas Krievijas Federācijas izcelsmes skujkoku apaļkoku ievešanai, importa licences tērauda produktu ievešanai, uzraudzības dokumentus tekstilpreču ievešanai un iepriekšējās atļaujas tekstilizstrādājumu izvešanai ekonomiskai pārstrādei;
2. Ministru kabineta rīkojuma projekts „Grozījumi Ministru kabineta 2012. gada 28. marta rīkojumā Nr.141 „Par ministriju kompetenču sadalījumu Eiropas Savienības jautājumos atbilstoši Eiropas Savienības tiesību kopuma klasifikācijai””.

Papildus nepieciešams izdarīt precizējumus arī šādos Eiropas Savienības tiesību aktos, norādot, ka Latvijas Republikā kompetentā institūcija attiecīgo licenču izsniegšanā no 2014. gada 1. oktobra ir Ārlietu ministrija:1) Regulā (EK) Nr. 1340/2008 (2008. gada 8. decembris) par konkrētu tērauda izstrādājumu tirdzniecību starp Eiropas Kopienu un Kazahstānas Republiku;2) Regulā (ES) Nr. 1281/2013 (2013. gada 10. decembris) par noteikumiem, kā pārvaldāmas un sadalāmas tekstilizstrādājumu kvotas, kas saskaņā ar Padomes Regulu (EK) Nr. 517/94 noteiktas 2014. gadam. |
| 2. | Atbildīgā institūcija | Ārlietu ministrija; Ekonomikas ministrija |
| 3. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija un Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektā tiek paredzēts pārejas periods Ekonomikas ministrijas uzdevumu (kvotu atļauju izsniegšana Krievijas Federācijas izcelsmes skujkoku apaļkoku ievešanai, importa licences izsniegšana tērauda produktu ievešanai, uzraudzības dokumentu izsniegšanai tekstilpreču ievešanai un iepriekšējās atļaujas izsniegšana tekstilizstrādājumu izvešanai ekonomiskai pārstrādei) nodošanai Ārlietu ministrijai.  |
| 3. | Cita informācija | Nav |

*Anotācijas III, V un VI sadaļa – projekts šo jomu neskar.*

Ārlietu ministrs Edgars Rinkēvičs

Vīza: valsts sekretāra p.i. Inga Skujiņa

12.08.2014. 10:11

1002

Lelde Broka

Juridiskā departamenta

Administratīvi tiesiskās nodaļas juriskonsulte

Telefons: 67016403, e-pasts: lelde.broka@mfa.gov.lv